L-eks Spettur Jonathan Ferris, li ma ngħatax protezzjoni ta' whistleblower, jgħid li l-Gvern ma jistax jipproteġi biss lil min jaqbillu... F'rikors li fetaħ dalgħodu l-eks Spettur tal-Pulizija Jonathan Ferris kontra l-External Whistleblower Unit li jinsab fl-Uffiċċju tal-Pim Ministru u allura kontra l-Gvern, sostna illi hu qed jitlob il-protezzjoni propju għax tneħħa mill-pożizzjoni li kien jokkupa fl-FIAU. Ferris fir-rikors, ifakkar illi kieku ma tneħħiex kien ikun qed jadi dmiru jekk jgħid u jikxef dak li jirriżultalu. Fir-rikors Ferris jgħid illi fid-dawl tat-tkeċċija tiegħu mill-FIAU, fejn kien qed jaħdem fuq każijiet mill-aktar jaħarqu u li jinvolvu akkużi fuq l-ogħla awtoritajiet tal-Gvern, il-fatt li ma ngħatax protezzjoni huwa "għemil li jikkostitwixxi abbuż ta' poter." Ferris jgħid ukoll illi hu ma ngħatax protezzjoni ta' 'whistleblower' ibbażat fuq dawk li jsejħilhom "għanjiet mhux xierqa" u "kunsiderazzjonijiet mhux rilevanti." Ir-rikors jgħid illi fid-dawl tal-ftaħir kollu tal-Gvern illi introduċa l-Att tal-Whistleblower u allura protezzjoni lil min lest jersaq u jagħti informazzjoni, "il-Gvern ma jistax jipproteġi biss lil min jaqbillu politikament u jinjora lil min ma jkunx fortunat li jkun f'dan il-kamp." Ferris qed jitlob li l-Qorti tiddikjara l-mod kif kien trattat bħala ksur tad-drittijiet tiegħu u ksur tal-liġi. L-Avukati Jason Azzopardi u Andrew Borg Cardona qed jidhru għal Ferris.